CELEX: 32013D0271
Language: hu
Date: 2013-06-06 00:00:00
Title: 2013/271/EU: A Bizottság végrehajtási határozata ( 2013. június 6. ) a Galileo program végrehajtásának a program fejlesztési és kiépítési szakaszában megvalósítandó földi központok és állomások tekintetében történő értékelése szempontjából kulcsfontosságú döntési szakaszok listájának létrehozásáról szóló 2012/117/EU végrehajtási határozat mellékletének módosításáról

8.6.2013   
            
            
               HU
            
            
               Az Európai Unió Hivatalos Lapja
            
            
               L 156/15
            
         A BIZOTTSÁG VÉGREHAJTÁSI HATÁROZATA
   (2013. június 6.)
   a Galileo program végrehajtásának a program fejlesztési és kiépítési szakaszában megvalósítandó földi központok és állomások tekintetében történő értékelése szempontjából kulcsfontosságú döntési szakaszok listájának létrehozásáról szóló 2012/117/EU végrehajtási határozat mellékletének módosításáról
   (2013/271/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai műholdas navigációs programok (EGNOS és Galileo) végrehajtásának folytatásáról szóló, 2008. július 9-i 683/2008/EK európai parlamenti és tanácsi rendeletre (1) és különösen annak 12. cikke (3) bekezdésére,
   mivel:
   
               (1)
            
            
               A Bizottság 2012/117/EU végrehajtási határozatának (2) melléklete többször is megemlíti, hogy egyetértési megállapodásokat kell kötni azokkal a tagállamokkal, amelyek területén központok vagy állomások találhatók. Valójában azonban nem egyetértési megállapodásokról, hanem megállapodásokról van szó.
            
         
               (2)
            
            
               A 2012/117/EU végrehajtási határozat előírja a rendszer és a szolgáltatások biztonságát felügyelő Galileo biztonsági központ (GSMC) megvalósítását. A határozat melléklete kimondja, hogy e központ létrehozása érdekében Franciaországgal és az Egyesült Királysággal egyetértési megállapodásokat kell kötni, melyeket 2012-ben kell aláírni.
            
         
               (3)
            
            
               A Galileo biztonsági központ megvalósításához szükséges egyetértési megállapodásokat azonban nem írták alá 2012-ben; ehelyett 2013-ban megállapodások megkötésére kell sort keríteni.
            
         
               (4)
            
            
               A 2012/117/EU végrehajtási határozat emellett egy GNSS szolgáltató központ (GSC) megvalósítását is előírja Madridban, amelynek az lenne a feladata, hogy biztosítsa egyrészt a rendszer, másrészt a nyílt szolgáltatás, a kereskedelmi szolgáltatás és az életbiztonsági szolgáltatás felhasználói közötti kapcsolatot. A határozat melléklete kimondja, hogy e központ létrehozásáról Spanyolországgal 2011. március 17-én egyetértési megállapodás aláírására került sor.
            
         
               (5)
            
            
               A 2011. március 17-én aláírt szöveg azonban valójában nem egyetértési megállapodás, hanem egyetértési nyilatkozat. A GSC létrehozásáról ezzel szemben 2013-ban Spanyolországgal megállapodást kell kötni.
            
         
               (6)
            
            
               A 2012/117/EU végrehajtási határozat továbbá a Galileo teljesítményközpont megvalósításáról is rendelkezik, amely a program irányítójának nevében, az üzemeltetőtől függetlenül értékeli a nyújtott szolgáltatásokat, valamint idő- és geodéziai információkat közöl a felhasználói közösségekkel.
            
         
               (7)
            
            
               A Galileo teljesítményközpont feladatainak jellegéből adódóan a 2012/117/EU végrehajtási határozat mellékletét e központ elnevezése tekintetében módosítani kell, és a központot Galileo referenciaközpontnak kell nevezni. Tekintettel emellett a Galileo referenciaközpont számára kijelölt feladatoknak megfelelő, már meglévő berendezésekre és felszerelésekre, az e központra jellemző biztonsági szükségletekre, valamint a működésével kapcsolatos műszaki és költségvetési korlátozásokra, úgy tűnik, hogy a központ befogadására a hollandiai Noordwijkben található, az Európai Űrügynökség tulajdonát képező ESTEC lenne a legalkalmasabb. Fontos szempont, hogy a Galileo referenciaközpont és a tagállamokban már rendelkezésre álló eszközök között ne legyen átfedés. Végezetül pedig a központ kifejlesztésének nem 2014-ben, hanem csak 2016-ban kell befejeződnie.
            
         
               (8)
            
            
               A 2012/117/EU végrehajtási határozat továbbá előírja a Galileo távoli mérőállomások (úgynevezett „GSS állomások”) létrehozását, amelyek a szolgáltatás lehetővé tétele érdekében egyrészt pszeudotávolság-mérést végeznek, másrészt fogják a műholdak által sugárzott jeleket, hogy felügyeljék azok minőségét. Ezeket az állomásokat a bolygó egészén, a földrajzi korlátok függvényében optimális módon kell elosztani.
            
         
               (9)
            
            
               A Csendes-óceán térségének északi részén nincs GSS-állomás. Mivel e terület lefedése elengedhetetlen, oda is kell GSS állomást telepíteni; a tervek szerint ez a Tokióban (Japán) működő belga nagykövetségen lenne, amennyiben a megvalósíthatósági tanulmányok pozitív eredményhez vezetnek.
            
         
               (10)
            
            
               A 2012/117/EU végrehajtási határozat mellékletét ezért ennek megfelelően módosítani kell.
            
         
               (11)
            
            
               Az e határozatban előírt intézkedések összhangban vannak a 683/2008/EK rendelet 19. cikkének (1) bekezdése alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   A 2012/117EU végrehajtási határozat melléklete a következőképpen módosul:
   
               1.
            
            
               a Galileo biztonsági központ (GSMC) megvalósítására vonatkozó sorban az „Intézkedések” oszlopban az „egyetértési megállapodásokat” szöveg helyébe a „megállapodásokat” szó, és a „2012” év helyébe „2013” lép;
            
         
               2.
            
            
               a GNSS szolgáltató központ (GSC) megvalósítására vonatkozó sorban az „Intézkedések” oszlopban „A megvalósításról szóló egyetértési megállapodás aláírására Spanyolországgal 2011. március 17-én került sor” mondat helyébe „A megvalósításról szóló egyetértési nyilatkozat aláírására Spanyolországgal 2011. március 17-én került sor, és a Spanyolországgal történő megállapodás aláírására várhatóan a 2013-ban kerül sor” mondat lép;
            
         
               3.
            
            
               a SaR szolgáltatási központ megvalósítására vonatkozó sorban az „Intézkedések” oszlopban az „egyetértési megállapodást” szöveg helyébe a „megállapodást” szó lép;
            
         
               4.
            
            
               a Galileo teljesítményközpont megvalósítására vonatkozó sor a következőképpen módosul:
               
                           a)
                        
                        
                           az „Időszak” oszlopban „2013–2014” helyébe „2013–2016” lép;
                        
                     
                           b)
                        
                        
                           a „Kulcsfontosságú döntési szakasz” oszlopban a „Galileo teljesítményközpont megvalósítása” szöveg helyébe a „Galileo referenciaközpont megvalósítása” szöveg lép;
                        
                     
                           c)
                        
                        
                           az „Intézkedések” oszlopban „A Galileo teljesítményközpontot fokozatosan ki kell építeni egy még meghatározásra váró tagállam még meghatározásra váró helyiségében. A megvalósításnak 2013-ban kell megkezdődnie és 2014-ben kell befejeződnie. A megvalósításról egyetértési megállapodást kell kötni az érintett tagállammal” szöveg helyébe a következő szöveg lép: „A Galileo referenciaközpontot fokozatosan ki kell építeni az ESTEC telephelyén (Hollandia). A megvalósításnak 2013-ban kell megkezdődnie és 2016-ban kell befejeződnie. A megvalósításról megállapodást kell kötni Hollandiával”;
                        
                     
         
               5.
            
            
               a GSS állomások megvalósítására vonatkozó sorban az „Intézkedések” oszlop második bekezdése a „Madeirán (Portugália)” és „a Kerguelen-szigeteken” szövegrészek között a „Tokióban (Japán)” szavakkal egészül ki.
            
         2. cikk
   Ez a határozat az Európai Unió Hivatalos Lapjában történő kihirdetését követő napon lép hatályba.
   
      Kelt Brüsszelben, 2013. június 6-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 196., 2008.7.24., 1. o.
   
      (2)  HL L 52., 2012.2.24., 28 o.